FI Euroopan unionin virallinen lehti CE 84/516

(2004/C 84 E/0593)

KIRJALLINEN KYSYMYS P-3999/03

esittäjä(t): Alejo Vidal-Quadras Roca (PPE-DE) komissiolle

(19. joulukuuta 2003)

Aihe: Sisäisen valvonnan sääntö 5 ”Arkaluonteiset tehtävät” — pakollisen liikkuvuuden täytäntöönpanoa koskevat säännöt

Komission pääsihteerin, henkilöstöasioista ja hallinnosta vastaavan pääjohtajan ja talousarviosta vastaavan pääjohtajan 8. toukokuuta 2003 antaman tiedotteen mukaan komission jäsenen Michaele Schreyerin ja varapuheenjohtajan Kinnockin antamassa komission tiedonannossa (1) esitettyjen linjausten suuntaisesti liikkuvuuspolitiikka ”arkaluonteisissa” viroissa olevien henkilöiden osalta tulee voimaan 1.1.2006.

Jos tämän toimenpiteen tarkoituksena on välttää suhteiden käyttöä nimityksissä, olisi virasta toiseen siirtymisessä taattava myös se, ettei henkilöllä, joka siirtyy uuteen virkaan (jos uusi virka on myös arkaluonteinen), ole enää mitään tekemistä niiden yritysten, yksityishenkilöiden tai järjestöjen, joiden kanssa hänellä oli aikaisempaan virkaansa liittyviä sidoksia, koska henkilökohtaisten suhteiden käyttö ei rajoitu tiettyyn ammattialaan. Onko komissio kiinnittänyt tähän huomiota?

Jos asianomaiset henkilöt haluavat tulla nimitetyiksi johonkin tiettyyn uuteen virkaan, se saattaa vaikuttaa sellaisten samaan virkaan pyrkivien virkamiesten uraan, jotka ovat käyttäneet paljon aikaa uramuutokseen valmistautumiseen ja joilla on paremmat ansiot ja tiedot sekä enemmän kokemusta. Tuleeko tällaisesta tapauksesta syrjintäasia, joka voidaan viedä Euroopan yhteisöjen tuomioistuimen käsiteltäväksi?

Mitä perusteita on esitetty sen vakuuttamiseksi, että näistä toimista saatava hyöty, joita ei ole näytetty toteen, olisi suurempi kuin se selvä haitta, joka aiheutuu aina kun erityiskokemusta omaava henkilö siirtyy toisiin tehtäviin?

Koskeeko tämä toimenpide niitä virkamiehiä, jotka eivät ole vastuussa maksuista mutta joiden tehtäviin kuuluu maksumääräyksiä antavien virkamiesten sopimusten tekoa tai tukien myöntämistä koskeva neuvonta ja avustaminen? Jos tavoitteena on petosten torjunta, miksi tämä toimenpide ei koske niitä virkoja, joiden haltijat voivat myöntää sisäisiä etuja (ylennykset, kilpailut), joista saa myös taloudellista hyötyä?

Onko kiinnitetty huomiota siihen mahdollisuuteen, että samanlaisissa viroissa olevaa kaksi virkamiestä voivat vaihtaa keskenään virkaa petostarkoituksessa?

Neil Kinnockin komission puolesta antama vastaus

(4. helmikuuta 2004)

Komissio on tyytyväinen siihen, että arvoisa parlamentin jäsen on kiinnostunut arkaluonteisia tehtäviä koskevan sisäisen valvonnan säännön 5 täytäntöönpanosta.

Komission pääsihteerin, henkilöstöasioista ja hallinnosta vastaavan pääjohtajan ja talousarviosta vastaavan pääjohtajan 8. toukokuuta 2003 antamaa tiedotetta selvennettiin ja täydennettiin 30. syyskuuta 2003 annetulla pääsihteeristön tiedotteella. Tiedotteessa vahvistetaan, että liikkuvuutta aletaan soveltaa 31. joulukuuta 2003 henkilöihin, jotka ovat olleet luonnostaan arkaluonteisissa tehtävissä (2) yli seitsemän vuotta, ja että liikkuvuus sääntöä sovelletaan joka viides vuosi kaikkiin arkaluonteisiin tehtäviin 31. joulukuuta 2004 lähtien. Tiedotteessa korostetaan myös, että liikkuvuutta voidaan soveltaa sisällyttämällä arkaluonteinen toiminto toiseen tehtävään, jos arkaluonteinen toiminto on vain pieni osa työntekijän työtehtävistä.

Kaikkia yksikköjä pyydettiin yksilöimään ja luetteloimaan kaikki arkaluonteiset toimet 31. joulukuuta 2003 mennessä. Luonnostaan arkaluonteisten tehtävien lisäksi tietyn tehtävän arkaluonteiseksi määrittelyssä otetaan huomioon monia tekijöitä, joiden avulla voidaan arvioida liitännäisriskejä (kuten suhteiden käyttö tai kahden virkamiehen keskinäinen vuorottelu kahdessa tehtävässä). Lieventävät valvontatoimenpiteet on myös määritelty. Vaikutus- tai päätösmahdollisuudet esimerkiksi rekrytoinnissa tai henkilöstöhallinnossa ovat mahdollisia riskejä, jotka voivat vaikuttaa tehtävän tai toimen arkaluonteisuuteen.

Komission aloitteen tavoitteena on välttää esimerkiksi sellaiset tilanteet, joissa henkilö työskentelee pitkään samojen menettelyjen parissa ja samojen henkilöiden kanssa ilman asianmukaisia lieventäviä valvontatoimenpiteitä. Liikkuvuus ei tarkoita sitä, että toimielin menettäisi asiantuntijuutta ja tietoa. Se tarkoittaa päinvastoin sitä, että henkilöiden ammatillinen tausta laajenee ja he voivat olla hyödyksi muillekin osastoille. Toiminnan jatkuvuuden varmistamista koskevassa sisäisen valvonnan säännössä 19 tarkennetaan, että kun virkamies luovuttaa tehtävänsä toiselle virkamiehelle, kirjallinen luovutuskansio on laadittava.

Voimassa olevien sääntöjen mukaisesti arkaluonteisista tehtävistä pois siirtyvillä henkilöillä ei ole mitään etuoikeuksia eikä erityiskohtelua heidän hakiessaan muita tehtäviä. Uuteen tehtävään nimittäminen riippuu hakijan ammattitaidon sopivuudesta, ominaisuuksista ja vastuun tasosta. Henkilöt, joilla on vaikeuksia uuden tehtävän löytämisessä, voivat tietenkin saada apua uudistuksen myötä komissiossa kehitetystä uraneuvonnan tuesta.

Nyt on käynnissä arkaluonteisia tehtäviä koskevan pakollisen liikkuvuuden ensimmäinen vaihe. Toiminnan puitteilla taataan, että sisäisen valvonnan sääntö 5 pannaan asianmukaisesti täytäntöön siten, että yksiköille koituu mahdollisimman vähän häiriöitä. Samalla otetaan huomioon yksittäisten työntekijöiden tarpeet.

(1) SEC(2000)2203.

(2) Luonnostaan arkaluonteisiksi tehtäviksi on määritelty ne, jotka liittyvät taloushallintoon ja nimittävän viranomaisen tai työsopimusten tekemiseen valtuutetun viranomaisen alaan.